Finavian hallituksen puheenjohtaja, kauppaneuvos Soili Suonoja junaili yhtiöstä työpaikan omalle kummipojalleen.

Finavia ylläpitää ja kehittää esimerkiksi Helsinki-Vantaan lentoasemaa.

Iltalehden useista luotettavista lähteistä saamien tietojen mukaan Suonoja käski henkilökohtaisesti palkata eräällä Finavian lentoasemalla loppuvuodesta 2011 avoinna olleeseen asematason valvojan tehtävään kummipoikansa.

Suonojaa ei estänyt se, että kummipoika ei ollut läpäissyt tehtävään hakeutuvilta henkilöiltä vaadittavaa kuntotestiä.

- Tehtävässä menestyminen edellyttää kokemusta asematasotyöskentelystä, ground handling -tehtävistä ja turvatarkastuksesta, soveltuvaa keskiasteen koulutusta, sujuvaa suomen- ja englannin kielen hallintaa, hyviä it-taitoja, palvelualttiutta ja tilanneherkkyyttä ja hyvää fyysistä kuntoa, ilmoituksessa lueteltiin.

Tehtävään oli lukuisia päteviä ja kuntotestin läpäisseitä hakijoita, mutta Suonojan myötävaikutuksella hänen kummipoikansa tuli kuitenkin valituksi tehtävään.

- Koko kuvio oli äärimmäisen vastenmielinen, Iltalehden haastattelema sisäpiirilähde paljastaa.

Iltalehden tietojen mukaan Suonojan kummipoika oli ennen rekrytointia Finavian tytäryhtiön Airpron palkkalistoilla.

Iltalehti paljasti torstaina, että Finavia rekrytoi keväällä Suonojan Itellassa työskennelleen tyttären asiakkuus- ja projektipäälliköksi 31 hakijan joukosta.

Valtion omistajaohjauksesta vastaava ministeri Sirpa Paatero (sd) pyytää kauppaneuvos Soili Suonojalta selvitystä nimityskohussa.

Lue lisää digilehdestä tai päivän Iltalehdestä!